કોંગ્રેસના મુખ્ય પ્રવક્તા રણદીપ સૂરજેવાલાએ આરોપ લગાવ્યો હતો કે કેન્દ્રની મોદી સરકારે છેલ્લા બાવન મહિનાઓમાં દેશના લોકોના ૧૧ લાખ કરોડ રૂપિયા લૂંટ્યા છે. ભાજપ સરકાર ચલાવવાના બદલે નફાખોર કંપની ચલાવી રહ્યો છે. ભાજપની રાષ્ટ્રીય કારોબારીની બેઠકમાં સમગ્ર દેશની જનતાને દઝાડનારા પેટ્રોલ-ડીઝલના ભાવવધારાની ચર્ચા તો ઠીક તેનો ઉલ્લેખ પણ કરવામાં આવ્યો ન હતો તે વાત શરમજનક છે. એક તરફ આજે ‘ભારત બંધ’નું એલાન છે ત્યારે જ ફરીથી એક વખત પેટ્રોલ અને ડીઝલના ભાવમાં વધારો થતાં લોકોનો રોષ વધુ ફાટી નીકળ્યો છે. રાજધાની દિલ્હીમાં ડીઝલના ભાવમાં ૨૨ પૈસા અને પેટ્રોલના ભાવમાં ૨૩ પૈસાનો વધારો થયો છે.